شەفەق نیوز/ فیلم سینمایی "درخت گردو/ دارە گردەکانە" وە زوان فارسی، دەرهاتە دەر.
ئی فیلمە ک وتنە یەکێ لە شاکارەێل سینمای ئێران، باس بنەماڵەێل شار کوردنشین سەردەشت دکەێ ک دە نام‌بەێن شەر هەشت ساڵەێ ئێران و عراق، لە لایەن ئەرتش بەعس سەددامی، بومباران شیمیایی کریا.
"موحەمەدحوسەین مەهدەویان" ئی فیلمە دەرهاوردگە ئوو چەن وازیکار نامدار سینەماێ ئێران جوور پەیمان موعادی، مینا ساداتی، مینو شەریفی، مێهران مودیری دە ئی فیلمە وازی دکەن.
ئی فیلمە دە رێبەندان ساڵ ۱۳۹۸ هەتاوی دە فستیواڵ جەهانی (فەجر)، ئەڕا یەکم‌جار دریاگەسە نیشان ئوو ئێسە دیرێ دچووگە سەر پەردە.
ئی فیلم ۱۰۵ دەقیقه‌ئییە وە دو زوان فارسی-کوردی سازریاگە و تا ئێسەێش بلیتەێلە چەنە بان سەد و بیس ملیوون تمەن فرووشریاگە.
ئی فیلمە دە نام کوردەێلەێ ئێرانیش، فرە ئێشوازی لەێ کریاگ.
